**קבוצה א'- אהבת הארץ**

" כִּי ה' אֱלֹהֶיךָ מְבִיאֲךָ אֶל אֶרֶץ טוֹבָה אֶרֶץ נַחֲלֵי מָיִם עֲיָנֹת וּתְהֹמֹת יֹצְאִים בַּבִּקְעָה וּבָהָר: אֶרֶץ חִטָּה וּשְׂעֹרָה וְגֶפֶן וּתְאֵנָה וְרִמּוֹן אֶרֶץ זֵית שֶׁמֶן וּדְבָשׁ: אֶרֶץ אֲשֶׁר לֹא בְמִסְכֵּנֻת תֹּאכַל בָּהּ לֶחֶם לֹא תֶחְסַר כֹּל בָּהּ אֶרֶץ אֲשֶׁר אֲבָנֶיהָ בַרְזֶל וּמֵהֲרָרֶיהָ תַּחְצֹב נְחֹשֶׁת:" (דברים ח, ז-ח( .

השמיטה מזכירה לנו שהארץ איננה שלנו כי אנחנו לקחנו אותה בעצמנו- אלא היא של ה', והוא נתנה לנו. בשנה זו יש לנו הזדמנות לחזק את הקשר שלנו לארץ ישראל ולזכור שהיא איננה ארץ ככל הארצות, אלא "ארץ אשר ה' אלוקיך דרש אתה תמיד עיני ה' אלוקיך בה מרשית השנה ועד אחרית שנה" (דברים יא, יא-יב(

**למידה חוץ כיתתית:**

הקבוצה העוסקת באהבת הארץ תראיין אנשים שממעשיהם/פועלם עולה אהבת ארץ ישראל. למשל: עולים שהגיעו לארץ בתקופות שונות, אנשי התיישבות, חקלאים ועוד.

הקבוצה תתעד את הזיקה לא"י ישראל והביטוי שלה.

לאחר מכן, כל אחד מחברי הקבוצה ינסה להראות כיצד הוא ומשפחתו מבטאים את אהבת הארץ:

* קניית תוצרת ישראל,
* טיולים בארץ,
* חיזוק ההתיישבות, ועוד.

בשנת השמיטה אנו דואגים לארץ ע"י זה שאנו נותנים לה לנוח מעבודה, לחזור למצבה הראשוני וכך אנו מבטאים את אהבתנו אליה.

**קבוצה ב'- מעורבות חברתית**

**מקורות:**

1. הרמב"ם (מורה נבוכים)

"כל עניינה של מצוות שמיטה היא חמלה וחנינה על כל בני האדם. הולכים כל פירות האילן לעניים. בשמיטה כל העבדים העבריים יוצאים לחופשי.בשמיטה מתקיימת שמיטת הכספים וכל מי שהיה לו חובו מתבטל .. יש מהם חמלה (רחמנות) וחנינה על כל בני אדם, כמו שנאמר "ואכלו אביוני (עניי) עמך"

1. הרב קאלישר, ספר הברית, פרשת בהר-

"..ללמוד מזה שלא יתנשא העשיר על העני, אמרה תורה שבשנה השביעית כולם שווים, יחד עשיר ואביון יש להם רשות בגינות ובשדות לאכול לשבעה"

בכלל טעמי מצות השמיטה שלא יעבוד את האדמה כבעל הבית, ושלא יתנהג בפירות שביעית כדרך בעה"ב אלא יהי' מופקר לכל, באשר כל חיי האדם תלוי ביבול הארץ, וכשכל אחד מחזיק שדהו לעצמו כבעה"ב זה עצמו מפרידו מזולתו, על כן באה המצווה לסלק שם בעלים מיבול הארץ, ולהיות כל ישראל מתאחדים כאיש אחד חברים נמשכים אחר הפנימיות.

**למידה חוץ כיתתית**:

הקבוצה העוסקת במעורבות חברתית תחקור ארגונים/עמותות/גמ"חים הפועלים ביישוב שלהם ומסייעים לחלשים בחברה בדגש על דאגה למזון.

ניתן להדגים מפעילות של משפחה הקשורה לפעילות צדקה או חסד. חברי הקבוצה יכולים לראיין פעילים ו/או להצטרף לפעילות כמתנדבים או ליזום פעילות של מעורבות חברתית של הכיתה. הקבוצה תתעד את שלמדה ואת ההתנסות כולל רגשות ומחשבות שעלו בעקבות השותפות בפעילות.

יש להדגיש שבשנת השמיטה כולם שווים- כל אדם יכול ללכת ולקטוף פירות לצרכיו בשדה, כולם בעלי מעמד שווה והחובות בטלים בשל שמיטת הכספים.

**קבוצה ג'- אחריות סביבתית**

**מקורות:**

1. מדרש קהלת רבה ז':

"בשעה שברא הקדוש ברוך הוא את אדם הראשון, נטלו והחזירו על כל אילני גן עדן ואמר לו:"ראה מעשיי כמה נאים ומשובחים הן; וכל מה שבראתי בשבילך בראתי. תן דעתך )שים לב) שלא תקלקל ותחריב את עולמי, שאם קלקלת אין מי שיתקן אחריך".

בשנת השמיטה אנו מתייחסים לטבע במלוא הדרו ונותנים לאדמה אפשרות לנוח ולחזור למצבה המקורי ללא עבודה בשדה. "וְ שָ בְ תָ ה הָ אָ רֶ ץ שַ בָ ת לַה"

**למידה חוץ כיתתית**

הקבוצה העוסקת באחריות סביבתית תחקור כיצד בישוב מגוריהם פועלים לשמירה על הסביבה:

* האם יש מודעות בקרב התושבים לחשיבות המחזור?
* האם הסביבה נקייה?

התלמידים יתייחסו להרגלים ביתיים של חסכון במים, מחזור.

חברי קבוצה זו יכולים ליזום מבצעים לעידוד השמירה על הסביבה בביה"ס.

לכבוד שנת השמיטה, אפשר גם לארגן מבצע איסוף בקבוקים ובתוכם להכין עציץ אקולוגי שלא דורש השקיה במהלך השנה.

**קבוצה ד'- התחדשות רוחנית**

**מקורות**

1. הרב צבי קלישר

ועוד טעם, כי לא לעולם יהיו טרודים בעבודת אדמה... וכאשר יפרוק עול עבודה, יעסוק בתורה..."

1. תלמוד בבלי מסכת ברכות דף לה ע"ב:

"תנו רבנן ואספת דגנך מה תלמוד לומר? לפי שנאמר :"לא ימוש ספר התורה הזה מפיך " יכול דברים ככתבן תלמוד לומר :ואספת דגנך הנהג בהן מנהג דרך ארץ דברי רבי ישמעאל רבי שמעון בן יוחאי אומר אפשר אדם חורש בשעת חרישה וזורע בשעת זריעה וקוצר בשעת קצירה ודש בשעת דישה וזורה בשעת הרוח . תורה מה תהא עליה??

1. ספורנו ,ספר ויקרא פרק כה:

"שבת לה'. שתהיה כל השנה הבטלה מעבודת האדמה מוכנת לעבודתו כמו שכיון בשבת בראשית באמרו שבת לה' אלוהיך: שבת לה'. שגם עובדי אדמה כאשר ישבתו בשנה ההיא יתעוררו לדרוש את ה' באופן מה".

1. הרב משה צבי נריה:

"..בעצם ימי המלחמה העולמית השנייה התקיים דיון רחב בפרלמנט הבריטי על שאלת חינוך המבוגרים, נתברר לאנגלים כי חיוני הדבר לשחרר אחת לכמה שנים את האדם העובד ולאפשר לו לימוד והשתלמות. זאת התורה שקיבלנו בסיני ,הקדימה את מסקנות הדיון הזה בלמעלה משלושת אלפים שנה"...

**למידה חוץ כיתתית**:

הקבוצה העוסקת בהתחדשות רוחנית תחקור את נושא לימוד התורה בסביבתם

וכן את ערך המנוחה בשבת.

חברי קבוצה זו יכולים לראיין את רב היישוב, הם יכולים לראיין אנשים המשתתפים בשיעור קבוע ולשמוע מהם מה תורמת להם ההשתתפות בשיעור. הם יכולים לראיין מורה שחזר משבתון ולשאול אותו מה הוא הרגיש ששנת המנוחה והלימודים העניקה לו.

התלמידים יתייחסו לנושא לימוד התורה במשפחתם.